Kallis, Smith speel weer krieket . . . op ys! | Netwerk24
Kallis, Smith speel weer krieket . . . op ys!
28 Desember 2017 11:30
Graeme Smith en Jacques Kallis, twee van die grootste Protea-krieketspelers van alle tye, gaan op 8 en 9 Februarie in Switserland aan die St. Moritz Yskrieket-fees deelneem.
Só lyk krieket op ys.Foto: Dhaka Tribune
Dié duo gaan saam met 'n rits wêreldsterre soos Shahid Afridi, Shoaib Akhtar, Abdul Razzaq (almal Pakistan), Virender Sehwag, Mohammed Kaif (albei Indië), Mahela Jayawardene, Lasith Malinga (albei Sri Lanka), Daniel Vettori, Nathan McCullum, Grant Elliot (almal Nieu-Seeland), Monty Panesar en Owais Shah (albei Engeland) en Dwyane Bravo (Windies) in aksie wees.
Die sterre sal in twee spanne, Badrutt's Palace Diamonds en die Royals, en in twee wedstryde teen mekaar meeding met die Switserse berge in die agtergrond.
Die wedstryde gaan op 'n matkolfblad gespeel word, terwyl die buiteveld met sneeu bedek is.
Die wedstryde word op 'n gevriesde dam gespeel. Dik sneeuval verseker dat die oppervlakte tot 200 ton se gewig kan dra.
Jacques Kallis en Graeme Smith vroeër vanjaar by die bekendstelling van die T20 Global League.Foto: Gallo Images
Die spelers sal 'n rooi bal gebruik en met tradisionele kriekettoerusting speel, maar hulle sal gewone sportskoene dra en nie spykerskoene nie.
Die skouspel is die breinkind van Vijay Singh, die uitvoerende hoof van VJ Sports en Akhilesh Bahuguna, die direkteur van die maatskappy All Spheres.
Die organiseerders het goedkeuring van die Internasionale Krieketraad gekry om die naweek te reël.
"Jacques weet nie wat om te verwag nie, want hy het nog nooit op ys en sneeu gespeel nie. Hy sien regtig baie daarna uit. Dit lyk na 'n ongelooflike plek, maar die spelers sal beslis baadjies nodig hê, veral wanneer hulle veldwerk doen," het Dave Rundle, Kallis se agent, aan Tinus van Staden gesê.
Smith is ook opgewonde om in Switserland te speel.
"Ek hoop dit is 'n reusesukses. Daar is verskeie uitstekende krieketspelers wat gaan deelneem. Ek het teen al daardie ouens in internasionale krieket gespeel," het Smith volgens Cricketcountry.com gesê.
"Dit gaan lekker wees om tyd saam met al die spelers deur te bring en goeie krieket te speel."
Singh sê hulle sien daarna uit om al die bekende spelers te verwelkom.
"Almal onthou die naelbytwedstryde waarin Virender Sehwag teen spelers soos Dwayne Bravo en Abdul Razzaq te staan gekom het. Ons wil 'n stukkie geskiedenis herontwerp en ons is ongelooflik opgewonde om al hierdie legendariese spelers hier te sien," sê Singh.
Benewens die twee wedstryde sal die spelers ook 'n toer van die besienswaardighede in die gebied onderneem. – Sportredaksie, Times of India